FI Euroopan unionin virallinen lehti C 269/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 269/05)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”ABBACCHIO ROMANO”

EY-nro: IT-PGI-005-0293-21.05.2003

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche agricole e forestali Osoite: Via XX Settembre, 20 — I-00187 Roma Puhelin: (39) 06 481 99 68 Faksi: (39) 06 42 01 31 26 Sähköposti: qtc3@politicheagricole.it

2. Ryhmittymä:

Nimi: Comitato promotore della Denominazione di Origine Protetta «Caseus Romae», «Ricotta Romana», «Caciotta Romana» e della Indicazione Geografica Tipica «Abbacchio Romano» Osoite: Via Raffaele Piria, 6 — Roma Puhelin: (39) 06 407 30 90 Faksi: (39) 06 407 37 83 Sähköposti: — Kokoonpano: Tuottaja/jalostaja ( X ) muu ( )

3. Tuotelaji:

Luokka 1.1 — Tuore liha (ja muut eläimenosat)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Abbacchio Romano”

4.2 Kuvaus: Suojattua maantieteellistä merkintää ”Abbacchio Romano” voidaan käyttää ainoastaan sellaista karitsoista, jotka ovat syntyneet ja jotka on kasvatettu ja teurastettu 4.3 kohdassa mainitulla alueella. Markkinoille tulevan ”Abbacchio Romano” -lihan ominaisuudet ovat seuraavat: väriltään vaalean punertava ja valkorasvainen; hienojakoinen kudos; kiinteä, hieman rasvainen rakenne. ”Abbacchio Romano” -ruholla on teurastettaessa oltava seuraavat ominaisuudet: ruhon paino ilman nahkaa, pää ja sisälmykset mukaan luettuina: korkeintaan 8 kg; lihan väri: vaalean punertava (tarkastus tehdään ruhon rintakehän sisäpuolen lihaksista); lihasmassan rakenne: kiinteä (vetisyyttä ei saa esiintyä); rasvan väri: valkoinen; rasvan rakenne: kiinteä (tarkastus tehdään hännän tyvestä, hännän yläpuolella olevasta rasvakudoksesta ympäristön lämpötilan ollessa 18–20 °C); rasvakerros: ruhon ulkopintaa kiertää ohut rasvakerros, rasvaa ei saa esiintyä liiallisesti munuaisten ympärillä. Karitsa, jolla on suojattu maantieteellinen merkintä ”Abbacchio Romano”, voidaan myydä kuluttajalle kokonaisena ja/tai paloiteltuna seuraaviin osiin: kokonainen; puolikas: ruho leikataan pituussuunnassa kahteen symmetriseen osaan; lapa; reisi; kylkipalat; pää ja sisälmykset (sydän, keuhkot ja maksa). Paloittelu voidaan suorittaa myös 4.3 kohdassa tarkoitetun maantieteellisen tuotantoalueen ulkopuolella.

4.3 Maantieteellinen alue: Koko Lazion maakunnan alue.

4.4 Alkuperätodisteet: Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin kasvattajat, teurastajat ja lihanleikkaajat/pakkaajat sekä ylläpitämällä tuotantoa ja pakkaamista koskevia rekistereitä ja ilmoittamalla valvontaelimelle tuotetut määrät varmistetaan tuotteen jäljitettävyys. Suojatulla maantieteellisellä merkinnällä varustetun ”Abbacchio Romano” -lihan tuotantoon tarkoitetut eläimet on lisäksi tunnistusmerkittävä viimeistään kymmenen päivän ikäisinä vasempaan korvaan kiinnitettävällä asianmukaisella nauhalla tai napilla, jonka etupuolella on tilan täydellinen tunnusnumero kirjaimin ja numeroin ja kääntöpuolella eläimen numero. Valvontaelin valvoo eritelmän ja asianomaisen valvontasuunnitelman mukaisesti kaikkia kyseisiin rekistereihin merkittyjä luonnollisia ja oikeushenkilöitä.

4.5 Tuotantomenetelmä: Eritelmässä vaaditaan muun muassa, että ”Abbacchio Romanon” raaka-aine on Sarda-rotuun ja sen risteytyksiin, Comisana-rotuun ja sen risteytyksiin, Sopravvissana-rotuun ja sen risteytyksiin, Massese-rotuun ja sen risteytyksiin sekä Merinizzata Italiana -rotuun ja sen risteytyksiin kuuluvien uros- ja naaraspuolisten karitsojen liha ja eläimen osat. Karitsat teurastetaan 28–40 päivänä ikäisinä. Karitsat kuuluvat yhteisön säännösten mukaisesti seuraavaan luokkaan: ”juottokaritsa” (ruhon paino alle 8 kg). Karitsat kasvatetaan luonnollisissa olosuhteissa ulkotiloissa tai osittain ulkotiloissa. On sallittua pitää eläimiä sellaisissa asianmukaisissa suojissa, joiden hygieeniset ja terveyden ylläpitoon liittyvät olosuhteet takaavat eläinten hyvinvoinnin, ja erityistä huomiota on kiinnitettävä riittävään tuuletukseen, luonnolliseen valaistukseen ja lattiaan. Karitsoja on ruokittava niiden emon maidolla (luonnonmukainen imetys). Ravinnonlisänä saa käyttää luonnonmukaisia ravinteita ja luontaisia tiivisteitä.

Emolampaat laiduntavat luonnonniityillä, laidunniityillä ja kedoilla, jotka ovat 4.3 kohdassa mainitulle maantieteelliselle tuotantoalueelle luonteenomaisia. Kuivarehun ja tiivisteiden käyttö on sallittua synteettisten ja geneettisesti muunneltujen organismien käyttöä lukuun ottamatta. Karitsoja ja emolampaita ei saa alistaa pakkoruokinnalle, ympäristötekijöistä johtuvalle stressille ja/tai hormonihoidoille, joilla pyritään tuotannon lisäämiseen. Kesällä sallitaan perinteinen lauman siirtäminen korkealle vuoristoon. Teurastus on suoritettava 24 tunnin kuluessa eläimen tuomisesta teurastamoon, ja se tehdään leikkaamalla kaulavaltimo, minkä jälkeen eläin nyljetään ja samalla sen etu- ja takajalat irrotetaan ruhosta.

Karitsojen syntymän, kasvatuksen ja teurastuksen on tapahduttava ainoastaan Lazion maakunnan alueella.

4.6 Yhteys maantieteelliseen alkuperään: ”Abbacchio Romano” on jo ammoisista ajoista lähtien ollut voimakkaasti yhteydessä Lazion alueen maatalousväestöön, mikä käy ilmi paitsi siitä merkityksestä, joka lampaiden kasvatuksella on koko Lazion alueen talouselämässä ja perinteissä, myös ja aivan erityisesti siitä maineesta, jota kyseinen tuote on aina nauttinut kuluttajien keskuudessa. Kyseisellä SMM-tuotteella on huomattava vaikutus alueen gastronomiaan, sillä sitä käytetään raaka-aineena noin 100 erilaisessa roomalaiseen ja laziolaiseen ruokaperinteeseen kuuluvassa ruokalajissa. Sosiaalisella tasolla tuotteen yhteys alueeseen käy ilmi lukuisista markkinoista, maalaisjuhlista ja näyttelyistä, joiden teemana on ”Abbacchio Romano” ja joita järjestetään koko Lazion maakunnan alueella. Merkille pantavaa on myös Rooman murteisen, yksinomaan Lazion alueella tunnetun abbacchio-termin käyttö. Chiappinon Rooman murteen sanakirjassa abbacchio tarkoittaakin imeväisikäistä tai vasta vieroitettua lampaan poikasta, kun taas agnello (karitsa) tarkoittaa lähes vuoden ikäistä lampaan poikasta, joka on jo keritty kahdesti. Firenzessä tätä eroa ei tehdä, vaan molemmista käytetään nimitystä agnello. Myös kyseiselle tuotteelle tehtäviä eri toimenpiteitä kuvaillaan Rooman murteisilla termeillä, kuten sbacchiatura tai abbacchiatura (karitsojen teurastus).

Kyseisten ihmisen toimintaan liittyvien tekijöiden yhdistelmä antaa tuotteelle ne ainutlaatuiset ja jäljittelemättömät ominaisuudet, joiden ansiosta ”Abbacchio Romanon” maine on kiistämätön. Kyseisestä tuotteesta on olemassa lukuisia historiallisia viittauksia, joista osa on peräisin erittäin vanhalta ajalta.

4.7 Valvontaelin:

Nimi: CCIAA di Roma Osoite: Via De' Burro, 147 — I-00186 Roma Puhelin: (39) 06 679 59 37 Faksi: — Sähköposti: —

4.8 Merkintä: ”Abbacchio Romano” -liha on tuotteen alkuperän ja tunnistettavuuden takaamiseksi saatettava markkinoille erityisellä tunnuksella varustettuna.

Merkintä on tehtävä teurastamossa. Liha myydään pakattuna ja 4.2 kohdan mukaisesti paloiteltuna.

Pakkauksen etiketissä on oltava yhteisön graafinen tunnus ja siihen liittyvät tiedot ja lainsäädännössä edellytettyjen tietojen lisäksi tuotteen etiketissä on oltava selkein ja luettavin painokirjaimin seuraavat lisätiedot:

teksti ”Abbacchio Romano” on merkittävä muita suuremmin, selkein ja lähtemättömin kirjaimin, jotka selvästi erottuvat muusta kirjoituksesta ja sen perässä on oltava maininta ”Indicazione Geografica Protetta” ja/tai I.G.P (Suojattu maantieteellinen merkintä, SMM),

tuottajayrityksen nimi, toiminimi ja osoite,

logo on painettava ruhon pintaan palojen ulkosyrjään,

logossa on nelikulmainen kuvio, jota rajaa kolme värillistä viivaa, vihreä, valkoinen ja punainen, ja kuvion katkaisee merkin ylälaidassa punainen aaltoviiva, joka liittyy punaiseen, nelikulmion sisällä olevaan soikioon, johon on kuvattu tyylitelty karitsan pää. Alhaalla nelikulmion ääriviivan katkaisee punaisin isoin painokirjaimin kirjoitettu teksti ”I.G.P.”. Nelikulmion ääriviivojen sisäpuolella kuvion alalaidassa on tuotteen nimi ”ABBACCHIO” keltaisin isoin painokirjaimin ja ”ROMANO” punaisin isoin painokirjaimin.

Nimitys ”Abbacchio Romano” on merkittävä italian kielellä.

(1) EUVL L 93, 31.3.2006, s. 12.